АҞӘА, хәажәкыра 16 – Sputnik. Аԥсны атуризм аминистрра XXVII Жәларбжьаратәи атуристтә цәыргақәҵа MITT-2021 иалахәхоит Москва ҳәа аанацҳауеит аминистрра апресс-маҵзура.
Аԥснытәи аделегациа напхгара аиҭоит атуризм аминистр Ҭеимураз Хышба.
"Апандемиа иахьмырԥшыкәа ацәыргақәҵа аинтерес ду цәырнагоит. Аԥсны астенд еиҳа аҭааҩцәа змоу, идуу ак акәны иҟоуп ацәыргақәҵаҿы", - ҳәа иҳәеит аминистр.
Ари ареспублика алшарақәа инарҭбааны иаанарԥшуеит, аинвестициақәа атәыла радԥхьалара иацхраауеит, Аԥсныҟа асасцәагьы хьанарҳәуеит. Сынтәа ауснагӡатә мҩаԥысуеит Крокус ЭКСПО аҿы хәажәкыра 16-18 рзы.
Сынтәатәи ацәыргақәҵа иалахәуп 200 тәыла: Малаизиа, Мальдивы, Ҭырқәтәыла, Бырзентәыла, Болгариа, Черногориа, Таиланд, Албаниа, Саксониа, Никарагуа уҳәа егьырҭгьы.
MITT - адунеи аҟны аԥыжәара змоу хә-цәыргақәҵак рхыԥхьаӡараҟны иҟоу Урыстәыла атуристтә цәыргақәҵоуп. Араҟа еиқәшәоит атуризм аусхк знапы алакуи уи амаҵзурақәа зхы иазырхәоуи.